ΓΡΑΠΤΗ ΕΡΩΤΗΣΗ E-0597/97 υποβολή: Undine-Uta Bloch von Blottnitz (V) προς την Επιτροπή (27 Φεβρουαρίου 1997)

Θέμα: ΣΕΒ και πειράματα με πρωτεύοντα θηλαστικά (πιθήκους)

Στην Επίσημη Εφημερίδα της 17ης Δεκεμβρίου 1996 η Επιτροπή της ΕΕ δημοσίευσε ειδική πρόσκληση υποβολής προτάσεων για ερευνητικές δραστηριότητες επί των μεταδοτικών σπογγωδών εγκεφαλοπαθειών και κάλεσε τους ενδιαφερομένους να αποστείλουν τις προτάσεις τους στη ΓΔ VI. Βάση της πρόσκλησης αυτής αποτελεί η έκθεση Weissmann. Στις σχεδιαζόμενες δραστηριότητες περιλαμβάνονται μεταξύ των άλλων πειράματα με πρωτεύοντα θηλαστικά (πιθήκους) τα οποία θα τραφούν με εγκεφάλους ζώων που έχουν προσβληθεί από τη ΣΕΒ ή θα μολυνθούν κατ' ευθείαν δι' ενέσεως.

Τα πειράματα με πιθήκους που ζητεί η έκθεση Weissmann και προωθεί η Επιτροπή έχουν προκαλέσει τις έντονες αντιρρήσεις των επιστημόνων.

1. Εάν το 1997 αρχίσουν τα πειράματα μόλυνσης με ΣΕΒ σε πιθήκους μακάκους και χιμπατζήδες, τα πρώτα αποτελέσματα θα ληφθούν το ενωρίτερο το 2008. Εάν μέχρι τότε δεν έχει εκδηλωθεί η νόσος σε κανένα πίθηκο, ο χρόνος αναμονής των αποτελεσμάτων θα είναι ακόμη μεγαλύτερος. Ποιά είναι η άποψη της Επιτροπής σχετικά με τις αντιρρήσεις αυτές και πώς δικαιολογεί την πρόσκληση υποβολής προτάσεως για τέτοια πειράματα που δημοσίευσε στην Επίσημη Εφημερίδα;

2. Ποιά είναι, επί του θέματος αυτού, η άποψη της Επιτροπής σχετικά με τις κατωτέρω εκτιμήσεις:

α) ότι μέχρι τότε η επιδημία της ΣΕΒ θα έχει υποχωρήσει σε μεγάλο βαθμό;

β) ότι μέχρι τότε θα έχει καταναλωθεί όλη η ποσότητα μολυσμένου βοείου κρέατος;

γ) ότι δεν θα μπορεί πλέον να επηρεασθεί η έκταση των μολύνσεων των ανθρώπων από το βόειο κρέας;

δ) ότι οι επιπτώσεις της ΣΕΒ σε ανθρώπους θα είναι γνωστές μέχρι τότε από στατιστικές μελέτες;

ε) ότι τα πειράματα αυτά δεν προσφέρουν καμία βοήθεια για τη λήψη αποφάσεων στον πολιτικό και ιατρικό τομέα;

3. Πού στηρίζει η Επιτροπή την άποψή της ότι οι γνώσεις που θα αποκομισθούν ενδεχομένως από τα πειράματα με πιθήκους θα ισχύουν και για τους ανθρώπους;

Aπάντηση του κ. Fischler εξ ονόματος της Επιτροπής (5 Μαΐου 1997)

Η Επιτροπή έχει τη γνώμη γενικώς ότι η χρησιμοποίηση ζώων για πειραματικούς σκοπούς πρέπει να περιοριστεί στο ελάχιστο. Συγκεκριμένα η Επιτροπή έχει την ίδια άποψη για τη χρησιμοποίηση πρωτευόντων θηλαστικών (πιθήκων). Ωστόσο, όπως γνωρίζει το Αξιότιμο Μέλος του Κοινοβουλίου, η έκθεση που υπέβαλε στην Επιτροπή ο καθηγητής Weissman, σχετικά με τις ανάγκες της έρευνας στον τομέα της μεταδοτικής σπογγώδους εγκεφαλοπάθειας προβλέπει ορισμένα πειράματα σε πρωτεύοντα θηλαστικά (πιθήκους).

Η Επιτροπή αναγνωρίζει ότι τα αποτελέσματα από τέτοιου είδους μελέτες δεν θα είναι διαθέσιμα πριν από κάποιο συγκεκριμένο χρονικό διάστημα. Αυτό δεν σημαίνει, ωστόσο, ότι δεν θα πρέπει να γίνουν μελέτες, τα αποτελέσματα των οποίων ενδέχεται να μας δώσουν χρήσιμες πληροφορίες, ιδίως για την αξιολόγηση των κινδύνων στο σύνολο του πληθυσμού, γεγονός που ενδέχεται να αποδειχθεί πολύ χρήσιμο για τον σχεδιασμό των προγραμμάτων υγείας.

Μέχρι σήμερα και συγκεκριμένα μετά από την πρόσκληση υποβολής προτάσεων για σχέδια έρευνας που δημοσιεύθηκαν τον Δεκέμβριο του 1996, μόνο ένα πείραμα έχει προταθεί στο οποίο χρησιμοποιούνται πρωτεύοντα θηλαστικά (πίθηκοι). Οπωσδήποτε, οι προτάσεις θα εξεταστούν από εμπειρογνώμονες, σύμφωνα με τη συνήθη διαδικασία, και η Επιτροπή θα λάβει ιδιαιτέρως υπόψη της τις δεοντολογικές πτυχές του εν λόγω θέματος. Οι προτάσεις σχεδίων στα οποία χρησιμοποιούνται πρωτεύοντα θηλαστικά δεν θα γίνουν αποδεκτές παρά μόνο εάν η μελέτη κρίνεται απολύτως αναγκαία, εάν δεν υπάρχει άλλη δυνατότητα για τη λήψη των πληροφοριών και εάν η έρευνα συμφωνεί με τις διατάξεις δεοντολογίας και ασφάλειας που εφαρμόζονται στη χώρα όπου πραγματοποιείται η μελέτη καθώς και με την οδηγία 86/609/ΕΟΚ για την προστασία των ζώων που χρησιμοποιούνται για πειραματικούς και άλλους επιστημονικούς σκοπούς ((EE L 358 της 18.12.1986 )).

Η Επιτροπή αναγνωρίζει ότι τα δεδομένα που προκύπτουν από δοκιμασίες σε πρωτεύοντα θηλαστικά (πίθηκοι) δεν μπορούν αυτόματα να εφαρμοστούν στον άνθρωπο. Για το λόγο αυτό, η Επιτροπή θα ζητήσει από τους εμπειρογνώμονες τους επιφορτισμένους με την αξιολόγηση των σχεδίων στα οποία προτείνεται η χρησιμοποίηση πρωτευόντων θηλαστικών (πιθήκων) να προβούν σε λεπτομερή εξέταση του θέματος αυτού κατά τις συνολικές εκτιμήσεις τους.